Edward Cassar Delia .td_uid_2_6170f4667e6a2_rand.td-a-rec-img{text-align:left}.td_uid_2_6170f4667e6a2_rand.td-a-rec-img img{margin:0 auto 0 0} Iddeċidejt li nikkontesta mal-Partit Laburista minħabba żewġ raġunijiet prinċipali. Sa minn meta kont tfajjel kont nesperjenza mill-qrib il-karriera ta' missieri fil-politika. Allura stajt nara ta' kulljum, numru konsiderevoli ta' nies jirrikorru għall-ghajnuna ta' missieri biex jgħinhom fil-problemi li jkunu qed jaffaċċjaw. Sa minn kmieni għalhekk, skoprejt is-sodisfazzjon li wieħed iħoss wara li jkun serva biex għen lill-proxxmu fil-bżonn. Wara kollox dan hu t-tagħlim ta' Sidna Ġesù Kristu fil-prattika. It-tieni raġuni kienet, meta kont iżgħar stajt nara b'għajnejja u mmiss b'idejja l-ġid vast li kien għamel il-Gvern Laburista tal-1971. Daħħal iċ-Children's Allowance, beda l-pensjoni taż-żewġ terzi, waqqaf il-minimum wage, ġab l-ekwilibriju fil-pagi tal-irġiel u n-nisa.… Ruxxmata ta' benefiċċji għall-familji Maltin u Għawdxin. Minn stat ta' tbatija biex jgħixu diċenti, l-anzjani tagħna kienu sabu ruħhom sinjuri żgħar. Il-Gvern Laburista tas-71 irnexxielu jattira fabbriki u xogħol importanti mill-Ġermanja, li għadu jrodd il-ġid lill-ekonomija sal-lum. Ħoloq l-Air Malta. Ġab fuq saqajh it-turiżmu. Radd lil Malta il-Ħelsien komplut u assolut. Dan iż-żmien meraviljuż ta' tant kisbiet meraviljużi ma setax ma jimpressjonax il-fantasija ta' ġuvnott bħali. L-akbar kisbiet ta' Gvern Laburista fl-aħħar snin Fl-opinjoni tiegħi, iċ-childcare mingħajr ħlas kien mod inġenjuż biex f'qasir żmien l-ekonomija tal-pajjiż issaħħet b'mod straordinarju bid-dħul fil-kamp tax-xogħol ta' mijiet ta' nisa. Illum qed naraw pajjiżi akbar minn Malta jaraw kif jikkuppjaw din l-istrateġija. Il-Gvern Laburista bil-ħolqien ta' tant impjiegi tajbin irnexxielu jgħolli f'qasir żmien il-livell tal-għajxien tal-poplu Malti u Għawdxi. Ma nistax ukoll inħalli barra l-passi kbar 'il quddiem li wettaq il-Gvern Laburista fil-kamp tad-diżabilità. Kif ukoll il-mod kif qered ħafna mill-burokrazija li kienet qed toħnoq il-kummerċ. It-tiġdid tal-PL tul is-snin Nieħu pjaċir ninnota il-kontinwazzjoni u l-konsistenza f'kull fergħa tal-Partit Laburista (żgħażagħ, nisa, anzjani). Ma jaqtgħux is-seminars, il-korsijiet u n-numru kbir ta' laqgħat li jservu ta' għejun friski ta' proposti u ideat biex il-pajjiż jibqa' miexi fit-triq tal-progress. Jekk inħarsu lejn l-avversarji politiċi tagħna, li jiftaħru bis-snin twal u storiċi mit-twaqqif tal-partit tagħhom, naraw illi l-aħħar żewġ mexxejja 'nstabu' minn barra l-istrutturi tal-Partit tal-PN. Wieħed jista' jgħid illi l-aħħar żewġ mexxejja ġew mit-triq u mhux mill-istrutturi tal-Partit! Id-deċiżjonijiet ta' Robert Abela fl-aħħar xhur Kull min hu ta' rieda tajba seta' jagħraf f'Robert Abela l-baħri qalbieni tal-maltemp. Rajna u għadna naraw, kif pajjiżi b’riżorsi ferm akbar minna trattaw il-problemi li imponiet fuq id-dinja il-pandemija. Fl-aħħar xhur il-Gvern ta’ Robert Abela ħadem bi pjan u l-poplu sab Gvern attiv u preżenti miegħu. Hu stqarr, "Aħna ħadna f’dawn l-aħħar xhur forsi l-aktar deċiżjonijiet f’mument iebes u l-aktar deċiżjonijiet ebsin li qatt se jkollna ħtieġa li nieħdu. Iżda għax kellna l-kuraġġ li neħduhom f’mumenti diffiċli, illum il-kuraġġ fit-teħid ta’ dawk id-deċiżjonijiet qed jissarraf f’fiduċja u f’ottimiżmu b’konsegwenza tal-pjan li ħdimna bih." Fil-fatt ir-rapport tal-Kummissjoni Ewropea bassar kif l-ekonomija Maltija se tkun qed tikber iktar mill-medja Ewropea u darba u nofs aktar minn dak previst mill-esperti tal-Kummissjoni Ewropea. Ma’ Robert Abela ħa mmorru quddiem il-poplu b’bażi b’saħħitha biex infasslu l-futur ta’ pajjiżna. Il-ħolma tiegħi għal Malta Malta aktar ħadranija. Aktar kannizzati bil-fjuri. Aktar b’dehra Mediterranja. Aktar sabiħa. Parks ħodor sbieħ jilqgħu l-familji għar-rikreazzjoni tagħhom. Il-Gvern preżenti qed jagħti importanza lill-ambjent, lill-ħdura, l-isbuħija. Jalla jsib kull koperazzjoni. Għax ambjent nadif u sabiħ joħloq atmosfera fejn iċ-ċittadin ikun jista’ jitpaxxa u jserraħ il-menti f’ħajja mgħaġġla li qisu aktar ma jgħaddi ż-żmien aktar qed toħloq stress fuq il-bnedmin. Nixtieq li l-isport, il-kultura u l-arti tal-ispettaklu jiġu mogħtija l-importanza mistħoqqa lilhom u lil min jipprattikahom.